Musicalforestillingen DIRCH har været en kæmpe succes i København, og nu kommer den til Aalborg. I den forbindelse mødtes Ernst Trillingsgaard, også kaldet Trille, og Dirch Passers datter, Josefine Passer for at dele historier om den tidligere revystjerne. - Det er dejligt at tale med Trille om min far. Han har rigtig gode minder og pragtfulde anekdoter, især er mange af dem er fra skønne somre tilbage i 1970’erne. Det bliver man jo kun glad for at tale om, siger Josefine Passer. Ernst Trillingsgaard og Josefine Passer har holdt kontakten til hinanden siden Dirch Passers død, og når de to mødes får de begge genoplivet nogle gamle minder. - Når Josefine og jeg sidder og snakker om gamle dage, så bliver jeg helt nostalgisk. Lige pludseligt kommer fortiden op, for det er jo ikke til dagligt, at jeg går og tænker på de minder, jeg har haft sammen med Dirch. Det er dejligt at få de gode minder frisk i erindring, siger Ernst Trillingsgaard. Samtidig med at være ven af Dirch Passer, er Ernst Trillingsgaard også direktør i Aalborg Kongres & Kultur Center (AKKC). Det er her, hvor forstillingerne skal finde sted. Den musikalske komedie har Aalborg-premiere den 12. oktober, og billetsalget er godt i gang. Indtil videre er der solgt 5200 billetter ud af de i alt 7900. Man kan derfor stadig nå at få fingrene i en billet til den allerede anmelderroste forestilling.

Referat:
Musikalen DIRCH kommer nu til Aalborg. I den anledning mødtes Dirch Passes datter og gamle ven for at tale gamle minder om den store komiker